Gravevepser (Ampulicidae)

Ampulex
 Aphelotoma
 Dolichurus
 Paradolichurus
 Riekefella
 Trirogma

Ampulicidae er en familie av solitære vepser. Den blir plassert i gruppen Apoidea, som omfatter bier og gravevepser, og er trolig en av de mest primitive familiene innen denne gruppen. Disse vepsene er parasitoider som utvikler seg på kakerlakker. Det er kjent ca. 200 arter, fem av dem forekommer i Europa, én art i Norge: kakerlakkgraver Dolichurus corniculus. Den snylter på markkakerlakk Ectobius lapponicus.

 Utseende 
Middelsstore (gjerne 8 – 10 mm), langstrakte vepser, svarte eller metallisk glinsende. Kroppen er kraftig skulpturert med opphøyde lengderibber, furer og tverr-ribber, også kraftig punktur. Hodet er flatt og framoverstrakt med ganske store kjever (mandibler). Antennene er trådformede. Forkroppen (thorax) er langstrakt og nokså smal. Pronotum er stort, fremstrakt, klokkeformet sett ovenfra. Mesonotum (den midtre delen av ryggen) er forholdsvis kort, propodeum (egentlig første bakkroppsledd, men sammenvokst med thorax) er stort. Beina er ganske lange og slanke. Forvingen er slank med et smalt, men tydelig vingemerke (pterostigma). Bak dette er det tre lukkede celler, lenger ute i vingen tre celler. Bakkroppen er slank, festet til forkroppen med en nokså lang "stilk" (petiolus).

 Levevis 
Gravevepsene innen Ampulicidae er rovdyr som jakter på kakerlakker, som larvene utvikler seg på. Atferden er overraskende ensartet. Hunnen går på jakt etter dem, når den har funnet en kakerlakk, gir den den først et stikk i thorax som lammer kakerlakken for noen minutter. Vepsen stikker deretter kakerlakken i hjernen slik at den blir permanent immobilisert. Hun biter så av kakerlakkens antenner og drikker gjerne litt av den hemolymfen som siver ut. Deretter drar hun kakerlakken tilbake til et reir hun har laget inne i en stengel eller i en sprekk. Hun drar kakerlakken inn, legger et egg på midt-hoften til byttet og forsegler åpningen med planterester. Larven utvikler seg så på den lammede, men fortsatt levende kakerlakken. En Ampulex-art fra Costa Rica har blitt obervert mens den raner maur for sukkervæske som de bærer med seg tilbake til tua.

 Utbredelse 
Gravevepsene innen Ampulicidae forekommer i alle verdensdeler bortsett fra Antarktis, men de fleste av de 200 kjente artene lever i tropene.

 Systematisk inndeling / europeiske arter 
Denne oversikten har med de europeiske artene.Fauna Europa (2004) Fauna Europaea version 1.1,  www.faunaeur.org – utbredelsesdatabase for europeiske dyr. 

 Ordenen vepser, (Hymenoptera)
 Gruppen stilkvepser, Apocrita
 Gruppen broddvepser, Aculeata
 Overfamilien Apoidea
 Familien Ampulicidae Shuckard, 1840
 Slekten Ampulex Jurine, 1807
 Ampulex fasciata Jurine, 1807
 Ampulex ruficollis Cameron, 1888
 Slekten Aphelotoma Westwood, 1841
 Slekten Dolichurus Latreille, 1809
 Dolichurus bicolor Lepeletier, 1845
 Dolichurus corniculus (Spinola, 1808) Finnes i Norge
 Dolichurus haemorrhous Costa, 1886
 Slekten Paradolichurus Williams, 1960
 Slekten Riekefella Özdikmen, 2005
 Slekten Trirogma Westwood, 1841

 Referanser 

 Litteratur 
 Lomholdt, O. 1984. The Sphecidae (Hymenoptera) of Fennoscandia and Denmark. Fauna Entomologica Scandinavica. 4. Second edition. E.J. Brill/Scandinavian Science Press, Leiden. Copenhagen. 452 pp.
 Wojciech Pulawskis katalog over graveveps: Catalog of Sphecidae 

 Eksterne lenker 

 Ampulicid wasps of Africa and Madagascar
 Bilde av Aphelotoma sp. 
 Nordamerikanske arter, fra bugguide.net

Kategori:Vepser